ОБЯСНИТЕЛЕН МЕМОРАНДУМ

1. Цел на предложението

Настоящото предложение се отнася до решението за установяване на позицията, която трябва да се заеме от името на Съюза в рамките на Съвета за асоцииране, създаден с Евро-средиземноморското споразумение за асоцииране между Европейските общности и техните държави членки, от една страна, и Кралство Мароко („Споразумението“ или „Евро-средиземноморското споразумение“) във връзка с предвиденото приемане на решението относно удължаването с една година на срока на валидност на Плана за действие ЕС—Мароко, с който се прилага напредналият статут (2013—2017 г.).

2. Контекст на предложението

2.1. Евро-средиземноморското споразумение

Целта на Евро-средиземноморското споразумение е

* да се създаде подходяща рамка за политическия диалог между страните, което да позволи укрепването на техните отношения във всички области, за които считат, че са от значение за този диалог;
* да се създадат условия за постепенното либерализиране на търговията със стоки, услуги и капитали;
* да се насърчава интегрирането на страните от Магреба, като се подпомага търговията и сътрудничеството между Мароко и държавите от региона;
* да се насърчава търговията и развитието на хармоничните икономически и социални отношения между страните, по-специално чрез диалог и сътрудничество, така че да се насърчи развитието и благосъстоянието на Мароко и мароканския народ,
* да насърчи сътрудничеството в икономическата, социалната, културната и финансовата област.

Споразумението влезе в сила на 1-ви март 2000 г.

2.2. Съвет за асоцииране

Съветът за асоцииране, създаден с Евро-средиземноморското споразумение, е съставен, от една страна, от членовете на Съвета на Европейския съюз и членовете на Европейската комисия, и от друга страна, от членовете на правителството на Кралство Мароко. За да постигне целите, определени в Споразумението, Съветът за асоцииране разполага с правомощия да взема решения и може също така да отправя подходящи препоръки. Той изготвя решенията и препоръките си на основата на съгласие между страните.

2.3. Акт, предвиден от Съвета за асоцииране

Съветът за асоцииране чрез размяна на писма следва да приеме препоръка относно удължаването на срока на валидност на Плана за действие ЕС—Мароко, с който се прилага напредналият статут (2013—2017 г.) („предвиденият акт“).

Целта на предвидения акт е да бъде удължен с една година срокът на валидност на Плана за действие ЕС—Мароко, с който се прилага напредналият статут (2013—2017 г.). Това удължаване ще даде възможност да се гарантира непрекъснатост на прилагането на напредналия статут на Мароко.

3. Позиция, която да бъде взета от името на Съюза

Позицията, която трябва да се заеме от името на Съюза в рамките на Съвета за асоцииране, създаден с Евро-средиземноморското споразумение, по отношение на приемането на препоръка относно удължаването с една година на срока на валидност на Плана за действие ЕС—Мароко, с който се прилага напредналият статут (2013—2017 г.), се основава на текста на Плана за действие, приложен към настоящото решение.

Двете страни потвърдиха нееднократно богатството и жизнеността на отношенията между ЕС и Мароко, както и пълния си ангажимент към непрекъснатото им развитие във всички области от взаимен интерес.

В настоящия политически контекст удължаването на срока на валидност на Плана за действие 2013—2017 г. ще представлява основата на отношенията между ЕС и Мароко през текущата година и ще позволи започването на преговори за определяне на насоките и новите приоритети на партньорството ЕС—Мароко през идните години.

Следователно удължаването на срока на валидност на Плана за действие е в интерес на Европейския съюз.

4. Правно основание

4.1. Процедурно правно основание

4.1.1. Принципи

В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „*позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението*“.

Понятието „*актове с правно действие*“ включва актове с правно действие по силата на нормите на международното право, на които се подчинява съответният орган. То включва и инструменти, които нямат обвързващ характер по силата на международното право, но са „*годни да окажат съществено въздействие върху съдържанието на приеманата от законодателя на Съюза нормативна уредба*“[[1]](#footnote-1).

4.1.2. Приложение в конкретния случай

Съветът за асоцииране е орган, създаден със споразумение, в случая с Евро-средиземноморското споразумение.

Актът, който Съветът за асоцииране има за задача да приеме, е акт с правно действие.

Предвиденият акт има правни последици поради това, че срокът на валидност на Плана за действие ЕС—Мароко, с който се прилага напредналият статут (2013—2017 г.), ще бъде удължен с една година, т.е. до края на 2018 г.

С предвидения акт не се допълва, нито се изменя институционалната рамка на споразумението.

Поради това процесуално-правното основание за предложеното решение е член 218, параграф 9 от ДФЕС.

4.2. Материалноправно основание

4.2.1. Принципи

Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

4.2.2. Приложение в конкретния случай

Целта и съдържанието на предвидения акт се отнасят основно до действията, предприети в рамките на асоциирането с трета държава.

Поради това материалноправното основание на предложеното решение е член 217, който е правното основание на Евро-средиземноморското споразумение за асоцииране между Европейските общности и техните държави членки, от една страна, и Кралство Мароко, от друга страна, който съставлява правната уредба на различните действия, които са предмет на Плана за действие.

4.3. Заключение

Правното основание за предложеното решение е член 217 във връзка с член 218, параграф 9 от ДФЕС.

5. Публикуване на предвидения акт

Като се има предвид, че с акта на Съвета за асоцииране се изменя срокът на прилагане на Плана за действие, той следва да бъде публикуван в *Официален вестник на Европейския съюз*, след като бъде приет.

2018/0261 (NLE)

Съвместно предложение за

РЕШЕНИЕ НА СЪВЕТА

относно позицията, която трябва да се заеме от името на Европейския съюз в рамките на Съвета за асоцииране, създаден по силата на Евро-средиземноморското споразумение за асоцииране между Европейските общности и техните държави членки, от една страна, и Кралство Мароко, от друга страна, по отношение на удължаването на срока на валидност на Плана за действие ЕС—Мароко, с който се прилага напредналият статут (2013—2017 г.)

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз и по-специално член 217, във връзка с член 218, параграф 9 от него.

като взе предвид съвместното предложение на Върховния представител на Съюза по въпросите на външните работи и политиката на сигурност и на Европейската комисия,

като има предвид, че:

(1) Евро-средиземноморското споразумение за асоцииране между Европейските общности и техните държави членки, от една страна, и Кралство Мароко, от друга страна, (Споразумението), беше подписано на 26 февруари 1996 г. и влезе в сила на 1-ви март 2000 г.[[2]](#footnote-2).

(2) По силата на член 80 от Споразумението Съветът за асоцииране има правомощието да приема решения и препоръки.

(3) На 16 декември 2013 г. Съветът за асоцииране прие препоръка за План за действие ЕС—Мароко, с който се прилага напредналият статут (2013—2017 г.)[[3]](#footnote-3).

(4) За да гарантира непрекъснатост между Плана за действие и бъдещите приоритети на партньорството, Съветът за асоцииране чрез размяна на писма следва да приеме препоръка относно удължаването на срока на валидност на Плана за действие ЕС—Мароко, с който се прилага напредналият статут (2013—2017 г.).

(5) Тъй като решението ще има правни последици, е целесъобразно да се установи позицията, която трябва да се заеме от името на Съюза в рамките на Съвета за асоцииране.

(6) Удължаването на срока на валидност на Плана за действие 2013—2017 г. ще представлява основата на отношенията между ЕС и Мароко през текущата година и ще позволи провеждането на дискусии за определяне на насоките и новите приоритети на партньорството ЕС—Мароко за идните години.

ПРИЕ НАСТОЯЩОТО РЕШЕНИЕ:

Член 1

Позицията, която трябва да се заеме от името на Съюза в рамките на Съвета за асоцииране, създаден по силата на Евро-средиземноморското споразумение за асоцииране между Европейските общности и техните държави членки, от една страна, и Кралство Мароко, от друга страна, по отношение на приемането на решение за удължаването на срока на валидност с една година от датата на изтичане на срока на Плана за действие ЕС—Мароко, с който се прилага напредналият статут (2013—2017 г.), се основава на приложения към настоящото решение текст.

Член 2

Адресати на настоящото решение са Комисията и върховният представител.

Съставено в Брюксел на […] година.

 За Съвета

 Председател

1. Решение от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64. [↑](#footnote-ref-1)
2. Решение 2000/204/ЕО, ЕОВС на Съвета и Комисията от 24 януари 2000 г. относно сключване на Евро-средиземноморското споразумение за създаване на асоциация между Европейските общности и техните държави членки, от една страна, и Кралство Мароко, от друга страна, ОВ L 70 от 18.3.2000 г., стр. 1. [↑](#footnote-ref-2)
3. Препоръка № 1/2013 на Съвета за асоцииране EC—Мароко от 16 декември 2013 г. относно изпълнението на Плана за действие ЕС—Мароко в рамките на ЕПС, с който се прилага напредналият статут (2013 г.), ОВ L 352 от 24.12.2013 г. , стр. 78. [↑](#footnote-ref-3)